## El Registre Civil electrònic entrarà en funcionament a Dénia i en les oficines col·laboradores de municipis del seu partit judicial el 3 de juny

*** El BOE ha publicat l’entrada en servici de l’aplicació informàtica DICIREG, que fa possible la implementació del nou model de Registre Civil
* Esta nova aplicació permet tramitar els expedients per mitjans electrònics i facilita als ciutadans l’accés telemàtic al Registre Civil**

El 3 de juny entrarà en funcionament el Registre Civil electrònic de l’Oficina General del Registre Civil de Dénia, i en les oficines col·laboradores dels municipis del seu partit judicial.

El *Boletín Oficial del Estado* (BOE) del 15 de maig ha publicat en [l'enllaç següent](http://www.boe.es/boe/dias/2024/05/15/pdfs/BOE-A-2024-9802.pdf) la data de l’entrada en servici efectiva de l’aplicació informàtica DICIREG (Digital Civil Registry), que fa possible la implementació del nou model de Registre Civil.

Este sistema informàtic té com a objectiu preservar la naturalesa del Registre Civil com un servici públic gratuït que garantisca l’accés a tots els ciutadans, mitjançant una xarxa d’oficines dotada de servicis electrònics per a proporcionar la necessària proximitat als usuaris.

Esta nova aplicació permet tramitar els expedients per mitjans electrònics, inscriure tots els fets relatius a l’estat civil de les persones que hagen d’accedir al Registre, organitza la publicitat de la informació registral en format digital i possibilita als ciutadans l’accés telemàtic a este, respecte de la ciutadania, mitjançant la seua identificació electrònica.

Amb l’efectiva implantació de DICIREG en el partit judicial de Dénia, es permetrà el funcionament del Registre Civil conforme a les previsions contingudes en la Llei 20/2011, i el Registre Civil de Dénia passa a denominar-se com a Oficina General del Registre Civil de Dénia, i es canviarà la denominació que reben els registres civils municipals delegats dels municipis que abasten el partit judicial, que passaran a dir-se oficines col·laboradores del Registre Civil.

L’Oficina General de Registre Civil de Dénia compta amb les següents oficines col·laboradores en el seu partit judicial: Alcalalí, Beniarbeig, Benidoleig, Benigembla, Benimeli, Benissa, el Poble Nou de Benitatxell, Calp, Castell de Castells, el Ràfol d’Almúnia, el Verger, els Poblets, Gata de Gorgos, Xàbia, la Vall d’Alcalà, la Vall de Gallinera, la Vall de Laguar, la Vall d’Ebo, l’Atzúbia, Llíber, Murla, Ondara, Orba, Parcent, Pedreguer, Pego, Sagra, Sanet i Negrals, Senija, Teulada, Tormos i Xaló.

Fecha: 21/05/2024